Middelhavet:Drømmen om Europa 

DRAMA 

USA/Italia 2015 

Originaltittel: 
Mediterranea 

Regi og manus: Jonas Carpignano 

Skuespillere: Koudous Seihon,Alassane Sy, Adam Gnegne, Mary Elizabeth Innocence, Pio Amato,Zaccaria Kbiri, Davide Schipilliti, Vincenzina Siciliano 

Musikk: 
Benh Zeitlin, Dan Romer 

Aldersgrense: 
12 år 

Det er etter hvert ingen mangel på vitnesbyrd fra den folkevandringen mot Europa som finner sted i våre dager. 
Likevel spørs det om noen skildring, dokumentarisk eller ikke, har klart å gi tydeligere ansikt til enkeltmenneskene i flyktningestrømmen enn italiensk-amerikanske «Middelhavet». 

Kompisene Ayiva og Abas legger ut på den lange ferden fra Burkina Faso til Italia. 
For Ayiva (Koudous Seihon) er målet å tjene penger han kan sende hjem til sin lille datter, Abas (Alassane Sy) virker mest giret på å sjekke opp europeiske jenter. 
Men det tar ikke lang tid før de to har mer enn nok med å overleve. 
I ørkenen blir de overfalt av landeveisrøvere, på havet blir de overlatt til seg selv i en overfylt båt og ved reisens ende venter et liv aller nederst på rangstigen. 

Rollene fylles av faktiske immigranter i stedet for skuespillere. 
Kameraet er tilsynelatende bare til stede for å registrere. 
Selv om utryggheten henger som en beksvart tordensky over alt som skjer, er «Middelhavet» for nøktern i formen til å oppleves som elendighetsporno. 

Likevel blir vi i salen sittende og kjenne hjertet synke stadig lenger ned i brystet. 
Vi vet for mye til å dele Ayiva og Abas' optimistiske fremtidshåp. 
